b'\n_START_ARTICLE_\nBoris Pal\xc4\x8di\xc4\x8d\n_START_SECTION_\n\xc5\xa0tudij\n_START_PARAGRAPH_\nPo kon\xc4\x8dani gimnaziji je \xc5\xa1tudiral filozofijo na Filozofski fakulteti v Ljubljani, kasneje \xc5\xa1e filmsko re\xc5\xbeijo na Akademiji za gledali\xc5\xa1\xc4\x8de, radio, film in televizijo, na obeh je leta 1985 diplomiral. Leta 1989 je opravil \xc5\xa1estmese\xc4\x8dno specializacijo iz filmske re\xc5\xbeije na Centro Sperimentale di Cinematografia v Rimu.\n_START_SECTION_\nPal\xc4\x8di\xc4\x8d kot predstavnik civilne dru\xc5\xbebe\n_START_PARAGRAPH_\nBil je kritik takratnega koprskega \xc5\xbeupana Borisa Popovi\xc4\x8da, leta 2006 ga je za Mladino ozna\xc4\x8dil za pragmati\xc4\x8dega populista in del berlusconizacije politike. _NEWLINE_Leta 2010 je bil pobudnik in prvopodpisnik javnega protesta civilne iniciative Vivat Loggia proti malomarnemu odnosu do bene\xc5\xa1ke arhitekturne in urbanisti\xc4\x8dne zapu\xc5\xa1\xc4\x8dine v Sloveniji. Shod so prijavili policiji, koprska ob\xc4\x8dina pa jim ni izdala dovoljenja za uporabo javne povr\xc5\xa1ine. Udele\xc5\xbeenci protesta so se zapletli v spor z \xc5\xbeupanom Popovi\xc4\x8dem, posredovala je tudi policija. _NEWLINE_Leta 2016 je bil eden od podpisnikov Javnega apela predsedniku vlade Miru Cerarju in ministrici Maji Makovec Bren\xc4\x8di\xc4\x8d glede dogodkov v Kranju, ko je 24 profesorjev na Gimnaziji Franceta Pre\xc5\xa1erna v Kranju s peticijo nasprotovalo namestitvi mladoletnih beguncev v kranjski dija\xc5\xa1ki dom.\n_START_SECTION_\nKandidatura na lokalnih volitvah\n_START_PARAGRAPH_\nNa lokalnih volitvah leta 2014 in 2018 je kandidiral za polo\xc5\xbeaj svetnika Ob\xc4\x8dine Izola na listi Mef in Izolani.\n_START_SECTION_\nRedna zaposlitev\n_START_PARAGRAPH_\nZaposlen je kot profesor filozofije na Gimnaziji Koper, kjer opravlja tudi funkcijo tajnika \xc5\xa0olske maturitetne komisije.\n_START_SECTION_\nDelo s srednje\xc5\xa1olci\n_START_PARAGRAPH_\nBil je recenzent u\xc4\x8dnih na\xc4\x8drtov iz leta 2010, za strokovna predmeta Video in film \xe2\x80\x93 Zgodovina filma in drugih avdiovizualnih medijev in Video-filmska delavnica. _NEWLINE_Leta 2016 je bil \xc4\x8dlan regijske komisije na filmskem tekmovanju za srednje\xc5\xa1olce Sloven\xc5\xa1\xc4\x8dina ima dolg jezik: Knji\xc5\xbeevnost na filmu 1, 2, 3. _NEWLINE_Za kulturno izobra\xc5\xbeevalno dru\xc5\xa1tvo Pina je v okviru \xc4\x8dezmejnega pilotnega projekta re\xc5\xbeiral kratki didakti\xc4\x8dni slovensko - italijanski film Glas mladih, v katerem so nastopili dijaki iz Kopra in Trsta ter igralci Gledali\xc5\xa1ke \xc5\xa1ole Talia. Snemali so ga v Kopru in Trstu med 16. in 22. junijem 2012, javnosti je bil predstavljen oktobra istega leta v Gledali\xc5\xa1\xc4\x8du Koper. Govori o srednje\xc5\xa1olskem zaljubljenem paru z obeh strani meje, ki izgubi avtobusno povezavo Trst \xe2\x80\x93 Koper zaradi var\xc4\x8devanja. Mlade naj bi film na inovativen in kreativen podu\xc4\x8dil o njihovih dr\xc5\xbeavljanskih pravicah in uveljavljanju le teh s pomo\xc4\x8djo medijev. Partnerji projekta so bili Ob\xc4\x8dina Trst, multimedijska organizacija Blooperslab in Gimnazija Koper, sponzor pa Banka Koper.\n_START_SECTION_\nFilmske delavnice\n_START_PARAGRAPH_\nNa filmskem in video seminarju/laboratoriju, ciklusu zgodovinsko/teoretskih predavanj, kamermanskih filmskih delavnicah in na tako imenovanih kampusih s kolegi mlade filmarje u\xc4\x8di osnov filmske obrti, tako s teorijo, kot s prakso  Z Radovanom \xc4\x8cokom je v Ljubljani in Piranu imel intenzivno delavnico za re\xc5\xbeiserje, snemalce in prihajajo\xc4\x8de avtorje Kamera in vizualna naracija.\n_START_SECTION_\n\xc4\x8clanstvo v komisiji\n_START_PARAGRAPH_\nV JSKD je \xc4\x8dlan strokovno-programske komisije za film oz. filmsko dejavnost, ki je bila imenovana za obdobje od 1. 2. 2017 do 31. 12. 2019.\n_START_SECTION_\nKariera scenarista in re\xc5\xbeiserja\n_START_PARAGRAPH_\nRe\xc5\xbeiral je in pisal scenarije za ve\xc4\x8dinoma kratke dokumentarne in igrane filme, Prehod je njegov edini samostojni celove\xc4\x8derni igrani film, bil je asistent re\xc5\xbeije pri Slakovem celove\xc4\x8dernem filmu Butnskala. Re\xc5\xbeiral je \xc5\xa1e dva srednjemetra\xc5\xbena dokumentarna filma. _NEWLINE_Leta 2007 je v Zavodu za prestajanje kazni zapora Koper re\xc5\xbeiral film Za vikend (Vikend paket op.p.), v katerem so nekateri obsojenci sodelovali kot statisti, konec leta ga je tam predstavil obsojencem in tamkaj\xc5\xa1njim zaposlenim. _NEWLINE_Kot pisec in re\xc5\xbeiser s produkcijsko hi\xc5\xa1o A Atalanta in s finan\xc4\x8dno pomo\xc4\x8djo Slovenskega filmskega centra razvija projekt Zrno od frmentona (Grain of corn), ki temelji na knjigi Marjana Tom\xc5\xa1i\xc4\x8da. S projektom se je udele\xc5\xbeil intenzivnega scenaristi\xc4\x8dnega usposabljanja s strokovnjakom podprograma MEDIA, Miguelom Machalskim, v Izoli od 3. do 5. junija 2015 in delavnice RE-ACT od 21. do 24. julija 2015 v Motovunu.\n_START_SECTION_\n\xc4\x8clanstvo v komisiji Slovenskega filmskega centra\n_START_PARAGRAPH_\nBil je nadomestni \xc4\x8dlan strokovno programske komisije za oblikovanje programov realizacije avdiovizualnih projektov pri Slovenskem filmskem centru, ki je bila izvoljena 15. julija 2016 za obdobje enega leta.'